Israel se laaste pionier-volkstater sterf – Hartlander
Peres het verskeie politieke posisies beklee soos parlementslid vir 48 jaar, minister van verdediging en later buitelandse sake, eerste minister en heel laaste, president (ŉ seremoniële posisie).
Belangriker as sy posisies is egter dat hy een van die laastes van ŉ generasie leiers wat as pioniers in Israel gearriveer het en wat die land help opbou het. Anders as die jonger generasies in Israel, wat in ŉ moderne, gevestigde en voorspoedige Israel gebore is, het Shimon Peres en sy generasie uit die posisie van ŉ bedreigde minderheid in Europa na ŉ dorre, toe nog yl bevolkte en onherbergsame streek, wat nogtans die belofte land vir hom was, gekom.
Shimon Peres is in 1923 in ŉ dorp in die Ooste van Pole gebore (vandag deel van Witrusland). Op 10 jarige ouderdom het hy saam met sy gesin in Tel-Aviv, ŉ nuutgestigte dorp in Palestina aangekom, wat vandag Israel se grootste stad is.
Palestina was destyds nog ŉ Britse mandaatsgebied en die Jode is in beperkte getalle toegelaat om daar te vestig. Peres was van jongs af opvallend intelligent en ook ŉ idealis en ŉ aktivis by die Arbeidersparty (Mapai). Hy het ook ŉ onwettige verkenningsekspedisie in die Negev-woestyn (waar Jode nie toegelaat is om te vestig nie) gelei en is daarvoor in hegtenis geneem en swaar beboet.
Na sy troue in 1945 het die jong paartjie hulle op die Kibboets Alumot gevestig wat Peres help stig het. Hy het ook as jong afgevaardigde van Mapai saam met die latere legendariese minister van verdediging, Moshe Dayan, die Sioniste-kongres in Basel in 1946 bygewoon en was ook betrokke by die Hagana, die Joodse selfverdedigingsorganisasie wat later die Israelse weermag geword het, een van die mees doeltreffende weermagte ter wêreld.
In die tyd het hy ook kennis gemaak met die leier van die Zioniste (die Jode wat in Israel gevestig het en hulle eie staat wou daarstel), David Ben-Gurion, en later sy regterhand geword.
Na Israel se onafhanklikheid in 1948 het Peres opgang in die politiek gemaak. Israel het egter ŉ harde tyd gehad om as staat te oorleef en is verskeie kere deur Arabiese lande gesamentlik aangeval. Israel kon die aanvalle afweer en het elke keer as oorwinnaar uitgestap en sy grondgebied vergroot.
Die Arabiere het wapens, getalle en internasionale steun gehad, maar Israel het dissipline en dapperheid gehad en het soos ŉ Dawid teen ŉ Goliat gewen.
Shimon Peres het met sy verskeie posisies in die departement van verdediging en as onderhandelaar ŉ sleutelrol gespeel dat Israel sy weerbaarheid deur die aankoop van beter wapentuig kon versterk en internasionale bondgenote soos Frankryk en Brittanje kon wen.
Peres het egter ook besef dat ŉ sterk weermag alleen nie vrede verseker nie en dat ŉ diplomatieke pad van vredesooreenkomste ook bewandel moet word, maar uit ŉ posisie van mag, nie magteloosheid nie.
Afrikaners wat vandag hulself vir ’n volkstaat beywer, soos wat die Sioniste van die 1940’s die skepping van die staat Israel verseker het, kan baie leer uit die lewenswerk van wyle Shimon Peres. Waar daar ‘n wil is, is daar ’n weg.
Lede van die IDF oorhandig ‘n verjaardagkoek aan Shimon Peres vroeër vanjaar.
On Oktober 11, 2016 Oktober 11, 2016 By Sebastiaan BiehlIn WAT IS DIE STORIE?
3 thoughts on “Israel se laaste pionier-volkstater sterf”
Die Afrikaners kan baie leer by die Jode wat moderne Israel gestig het.
Maar soos wat die skrywer noem waar daar ‘n wil is, is daar ‘n weg.
Oktober 12, 2016 at 12:12 NM	 Antwoord
Ek vra my af : wat Peres se mening was oor die voortslepende konflik met die Palestyne. Ook : watter godsdiens hy aangehang het.
Dankie vir die interessante artikel, Anfon
Oktober 12, 2016 at 10:32 NM	 Antwoord
Anton ek stem saam …. wat my eie navorsing opgelewer het, het my na my asem laat snak… alles is nie altyd soos wat dit lyk nie!
Desember 12, 2016 at 1:41 AM	 Antwoord